text: Politiet intensiverer indsatsen i Haderslev
  13 september 2016 kl. 21.05
  I den kommende tid vil politiet være mere synlige i Haderslev.
  Syd- og Sønderjyllands Politi understreger, at der ikke er en bandekonflikt på trapperne i Haderslev. Det er politiets opfattelse, at der er en gruppe utilpassede unge mennesker i Haderslev, der har et stort behov for at markere sig og for at blive bemærkede.
  Uroen i Haderslev kom til udtryk i weekenden, hvor to betjente fra Syd- og Sønderjyllands Politi måtte trække sig fra en episode, hvor de blev omringet af ti truende personer. Ligeledes udbrændte to biler. Herunder en af JydskeVestkystens redaktionsbiler.
  Tage Jehn, politiinspektør, Syd- og Sønderjyllands Politi: "Borgere i Haderslev vil derfor også allerede fra i dag kunne se mere politi i bybilledet."
  Det får nu politiet til at reagere.
  - Syd- og Sønderjyllands Politi har fokus på gruppen, og borgere i Haderslev vil derfor også allerede fra i dag kunne se mere politi i bybilledet. Politiet vil med andre ord være endnu mere synlige i byen i den kommende tid – og der vil konsekvent blive grebet ind mod lovovertrædelser, siger politiinspektør Tage Jehn i en pressemeddelelse tirsdag aften.
  Den øgede indsats har flere årsager, forklarer den lokale politileder.
  - Vi har også styrket indsatsen i Haderslev, fordi borgerne fortsat skal føle sig trygge i deres by, siger lokalpolitileder Jacob Ulvedal. Han tilføjer, at politiet har et særdeles godt samarbejde med Haderslev kommune og SSP-medarbejdere i området. Dette samarbejde vil man selvfølgelig også trække på i forhold til gruppen af unge.
  
  